《湖上歌》
明代·孙宜

城西草堂湖水头，清沙白石高堂幽。
越人鼓枻渔父唱，我行暮出湖上游。
游中少年谁最少，周王二子同扳留。
湖风拂船船欲放，渚日回烟烟正柔。
白鸥之岸青草洲，绿水不动沧波收。
咫尺复愁雷雨至，萧条但觉陂塘秋。
明星迢迢月皎皎，高歌妙曲扬中流。
佳人此夕应遗佩，王子今辰还共舟。
人生有乐须白头，百年光景难遽休。
君不见潇湘之侧风雨愁，金花瑶草空悠悠。

作者简介：（1507—1556）湖广华容人，字仲可，一字仲子，号洞庭渔人。孙继芳子。嘉靖七年举人。工文，著作甚富。有《洞庭山人集》、《国朝事迹》、《遁言》和《明初略》等。